Ηχηρά ονόματα στην πολιτική σκηνή, μέχρι προ ολίγων μηνών Υπουργοί στην προηγούμενη Κυβέρνηση ΣΥΡΙΖΑ-ΑΝΕΛ, εμφανίζονται να έχουν μεγάλα ανοίγματα στις τράπεζες. Στις δηλώσεις Πόθεν Έσχες της Έλενας Κουντουρά και του Τέρενς Κουίκ τα ποσά βγάζουν μάτι. Δεν είναι όμως οι μόνοι που οφείλουν μεγάλα ποσά σε πιστωτικά ιδρύματα.

Η μέχρι πρότινος υπουργός Τουρισμού Έλενα Κουντουρά, σύμφωνα με τη δήλωση Πόθεν Έσχες για το 2018 (αφορά στη χρήση του 2017), έχει λάβει δύο δάνεια από τράπεζες το 2009, ύψους 420 χιλ. ευρώ και 302 χιλ. ευρώ.

Το 2013 έλαβε και ένα ακόμα δάνειο ύψους 76 χιλ. ευρώ, όπως και το 2016 άλλο ένα, επτά χιλιάδων ευρώ. Συνολικά το ύψος των δανείων που έλαβε ήταν 805 χιλ. ευρώ. Σύμφωνα με τη δήλωσή της, κατά το 2017, το υπόλοιπο των συνολικών οφειλών των παραπάνω δανείων ξεπέρασε το αρχικό ποσό και φτάνει τις 876 χιλ. ευρώ.

Δείτε εδώ τη δήλωση Πόθεν Έσχες της Έλενας Κουντουρά.

Ο Τέρενς Κουίκ, που επίσης μέχρι πρότινος ήταν Υπουργός, δηλώνει καταθέσεις στην τράπεζα μόλις 853 ευρώ, ενώ έχει οφειλές προς τράπεζες και το δημόσιο άνω του ενός εκατ. ευρώ. Σύμφωνα με τη δήλωση Πόθεν Έσχες για το έτος 2018 (χρήση 2017) ο κ.Κουίκ έχει συνάψει εννέα δάνεια με τράπεζες κατά την περίοδο 2000-2005, συνολικού ύψους 1,13 εκατ. ευρώ.

Στο τέλος του 2017, οι υποχρεώσεις αυτών των δανείων ήταν 1,01 εκατ. ευρώ. Ο ίδιος έχει λάβει δάνειο από τη Βουλή ύψους 10.000 ευρώ που το 2017 είχε αποπληρώσει σχεδόν κατά το ήμισυ. Εκτός αυτών ο κ. Κουίκ δηλώνει οφειλές προς το δημόσιο ύψους 203 χιλ. ευρώ, όπως και οφειλή προς τη ΔΟΥ Γλυφάδας ύψους 6.124 ευρώ από 10.857 που ήταν το 2015.

Δείτε εδώ τη δήλωση Πόθεν Έσχες του Τέρενς Κουίκ.

Η Μαρία Σπυράκη έχει συνάψει οχτώ τραπεζικά δάνεια κατά την περίοδο 2005 έως 2014, συνολικού ύψους 832 χιλ. ευρώ, εκ των οποίων 430 χιλ. ευρώ ήταν δάνειο που ελήφθη το 2014. Στο τέλος του 2017 το συνολικό οφειλόμενο υπόλοιπο έφτανε τις 678 χιλ. ευρώ.

Δείτε εδώ τη δήλωση Πόθεν Έσχες της Μαρίας Σπυράκη

Ο Άδωνις Γεωργιάδης έχει δύο τραπεζικά δάνεια από το 2007, συνολικού ύψους 630 χιλ. ευρώ. Στο τέλος του 2017 το οφειλόμενο υπόλοιπο αυτών ήταν 606 χιλ. ευρώ.

Δείτε εδώ τη δήλωση Πόθεν Έσχες του Άδωνι Γεωργιάδη.

Δανεικά οφείλει και ο Βασίλης Κεγκέρογλου. Έχει καταθέσεις στην Τράπεζα 1.800 ευρώ, ενώ έχει υποχρεώσεις σε έξι τραπεζικά δάνεια ύψους 629 χιλ. ευρώ. Πρόκειται για δάνεια που του χορηγήθηκαν την περίοδο 2012-2017.

Δείτε εδώ τη δήλωση Πόθεν Έσχες του Βασίλη Κεγκέρογλου.

Δείτε επίσης:

Πόθεν Έσχες: Οι μισθοί, τα ακίνητα, οι καταθέσεις και τα οχήματα που δηλώνουν Μητσοτάκης και Τσίπρας